Մենք (պարբերագիրք)

Մենք հայ գրական պարբերագիրք, հրատարակուած Փարիզի մէջ 1931-1932 թուականներուն: Պարբերաթերթը ունեցաւ 5 թիւ միայն, վերջին երկուքը միացեալ վիճակով 1932-ին:Jacqueline Pluet-Despatin (juin 1997). «Revue du monde arménien moderne et contemporain». Revue des revues (ֆրանսերեն) (23).

 Պատմութիւն 

 Հիմնադրում 
Պարբերաթերթը հիմնադրուեցաւ 15 երիտասարդ գրողներու կողմէ, որոնց գլխաւոր դէմքերը եղան:

 Վազգէն Շուշանեան
 Նիկողոս Սարաֆեան
 Շահան Շահնուր
 Շաւարշ Նարդունի
 Նշան Պէշիկթաշլեան

 Ծրագիր եւ նպատակներ 
Առաջին թիւը, որ պարունակեց 68 էջ, բացուեցաւ հիմնադիր 15 գրողներուն ստորագրութիւնը կրող ծրագիր-յայտարարութեամբ մը: Այս յայտարարութիւնը կ՛առաջադրէր ստեղծել հաւաքական ուժ մը եւ «փնտռել հասարակաց գիծեր, ներշնչումներ, մտահոգութիւններ, ճամբայ հարթել, որոնել եւ կերպարանք տալ ընդհանուր հանգանակի մը, որ համապատասխանէ հայ մշակոյթի պահանջներուն»:

 Կապ մը նախորդ սերունդի հետ 
«Մենք»-ը շատ մօտէն կը յիշեցնէ կանխող սերունդի յեղափոխական հանդէսը՝ «Մեհեան»-ը:

 Բովանդակութիւն եւ զարգացում 

 Թիւերուն յաջողութիւնը 
«Մենք»-ի առաջին երկու թիւերուն մէջ ներկայ էին բոլոր հիմնադիրները, ստեղծագործական թէ վերլուծական գրութիւններով: Սակայն յաջորդող երեք թիւերէն կը բացակային ամէնէն աւելի համարում ստեղծած ուժերը, ինչպէս Վազգէն Շուշանեան եւ Նիկողոս Սարաֆեան:

 Անկում 
Այս պարագան բախտորոշ հարուած մը եղաւ պարբերաթերթին, այն իմաստով մանաւանդ, որ առաջիններուն համեմատութեամբ սովորական թիւեր միայն կրցան ըլլալ վերջինները, մեծ մասով զուրկ շունչէ ու արիւնէ:

 Գրական արժէք 
«Մենք»-ի հինգ թիւերուն մէջ լոյս տեսած են թէ՛ բանաստեղծութիւններ եւ թէ արձակ էջեր, բայց անոնք առանձին փայլ մը չունին: Այս պարբերաթերթին ամբողջ արժէքն ու հմայքը պէտք է փնտռել իր էջերուն դրսեւորուած դժգոհութեան ու կիրքին մէջ, սուտ կուռքերը տապալելու յանդգնութեան ու արդար, իրաւ, լուսաւոր գեղեցկութիւններ յայտնաբերելու իր այլազան կարօտներուն մէջ:

 Ազդեցութիւն 
«Մենք»-ի յեղափոխական մտայնութիւնն ու կիրքը վարակիչ դարձան ու զգալի դեր մը կատարեցին հետագայ սերունդներուն կազմաւորման մէջ:

 Գործակիցներ 
Բացի վերոյիշեալ հիմնադիր դէմքերէն, «Մենք»-ի մէջ գրութիւններ ունեցան նաեւ:

 Զարեհ Որբունի
 Փայլակ Միքայէլեան
 Բիւզանդ Թօփալեան
 Ոստանիկ
 Ղեւոնդ Մելոյեան
 Ռաֆայէլ Զարդարեան
 Հրաչ Զարդարեան
 Օննիկ Գեղարքունի
 Արշամ Տատրեան
 Յ. Ֆրէնկեան

Անոր աշխատակցած են նաեւ Յարութ Կոստանդեան եւ Պետրոս Զարոյեան:

 Ծանօթագրութիւններ